### Beslutninger

Tilbagesendes Magistratsafdelingen for Teknik og Miljø med bemærkning, at byrådet i sit møde den 27. september 2023 har vedtaget Magistratens indstilling i overensstemmelse med erklæring fra Teknisk Udvalg af 20. september 2023.

Enhedslisten de Rød-Grønnes byrådsgruppe kunne tiltræde indstillingen med bemærkning om, at ladening skal være let med dankort betaling på så mange stationer som muligt og prisen skal være gennemsigtig for forbrugerne. Vi skal forsætte med at mindske privatbilisme i byen også den elektriske. Og der bør ikke være brinttankstationer inden for [adresse].

Ændringsforslaget fra Venstres og Danmarksdemokraternes byrådsgrupper blev afvist. Danmarksdemokraternes byrådsgruppe henholdte sig til ændringsforslaget. Venstres byrådsgruppe og Mikael Brandt støttede ændringsforslaget.

###

Strategien ”Fossilfri bilisme i [adresse]: Vores fælles ansvar”.

### Resume

Teknik og Miljø fremlægger hermed strategi for etablering af offentlig tilgængelig ladeinfrastruktur. Visionen er, at [adresse] bliver blandt de førende elbilskommuner, og dermed understøtter lokale målsætning om 40% elbiler i 2030. Det skal være nemt at oplade/tanke fossilfrie biler, således at barrierer for at overgå fra fossile køretøjer til grønne mindskes.

Strategien opstiller en vision om, at elbilen i 2030 er det primære valg af bil for både borgere og erhverv, hvilket understøttes af en målsætning om ét ladepunkt pr. 25 indregistrerede elbiler.

Strategien bygger desuden på ny lovgivning fra april 2022, der giver kommunerne hjemmel til at udpege lokaliteter til - og potentielt medfinansiere - offentlige lade-standere til og med 2024. Teknik og Miljø foreslår, at der omdisponeres 3 mio. kr. fra klimafondsprojektet ”Fremrykket etablering af fossilfri infrastruktur til køretøjer" til medfinansiering i kommende udbud, hvor markedsinteressen viser sig svag.

### Beslutningspunkter

Det indstilles:

At 1) ”Fossilfri bilisme i [adresse]: Vores fælles ansvar”, strategi for tank- og ladeinfrastruktur og tilhørende designmanual godkendes.

At 2) omdisponering af 3 mio. kroner til brug for medfinansiering af udbud af ladeinfrastruktur af de allerede bevilgede midler fra [adresse] ”Fremrykket etablering af fossilfri infrastruktur til køretøjer (el og grønne brændstoffer)” godkendes.

### Borgmesterens Afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb

Udvalg: Magistraten

Dato: 07-08-2023

Benthe Klausen:

Fremsendes til [adresse] med bemærkning, at Magistraten i mødet den 7. august 2023 anbefaler, at byrådet tiltræder Magistratsafdelingen for Teknik og Miljøs indstilling af 20. juni 2023.

Magistratsafdelingen for Teknik og Miljø udarbejder notat om status på omstilling af bybusser til el. Det fremgår ikke tydeligt af sagen, om målet om omstilling til elbusser senest i 2027 fastholdes.

Mikael Brandt kunne ikke tiltræde.

Rådmand Herbert Jepsen var forhindret i at deltage i sagens behandling.

Udvalg: [adresse]

Dato: 16-08-2023

Benthe Klausen:

Fremsendes til Teknisk Udvalg til behandling i henhold til beslutning i byrådets møde den 16. august 2023.

Udvalg: Teknisk Udvalg

Dato: 20-09-2023

Benthe Klausen: 2

Jean Jessen, Yrsa Paulsen, Jenny Krogh og Alf Iversen kunne tiltræde indstillingen i overensstemmelse med Magistratens anbefaling.

Anders Rasmussen kunne tiltræde indstillingen med opfordring til, at forvaltningen ser på mulighederne for at gøre eksisterende ladekapacitet ved erhvervsliv og private tilgængelig, samt at der bør stilles krav om grøn strøm ved ladere i udbud. Herudover tages der forbehold for brugen af kommunal medfinansiering som redskab samt tabet af parkeringspladser.

Laus Gregersen tog forbehold med henblik på drøftelse i byrådsgruppen med henblik på at sikre, at flere kan benytte de ladepladser, der allerede er i dag.